MACO โชว์ไตรมาส 2/66 รายได้ 632 ล้าน โต 38% รับธุรกิจสื่อโฆษณา-งานระบบหนุน
MACO โชว์ไตรมาส 2 ปี 65/66 รายได้ 632 ลบ. โต 38% รับรายได้สื่อโฆษณา-งานระบบหนุน หลังเศรษฐกิจฟื้นตัว ประคองกำไรสุทธิ 35 ลบ. เผยครึ่งแรกปี 66 วางแผนเปิดตัวเกมใหม่ร่วมกับ YGG
MACO โชว์ไตรมาส 2 ปี 65/66 รายได้ 632 ลบ. โต 38% รับรายได้สื่อโฆษณา-งานระบบหนุน หลังเศรษฐกิจฟื้นตัว
10 พ.ย. 2565

บริษัท มาสเตอร์ แอด จำกัด (มหาชน) หรือ MACO รายงานผลการดำเนินงานช่วงไตรมาส 2 ปี 65/66 มีรายได้ 632 ล้านบาท เติบโต 38.1% เมื่อเทียบจากปีก่อน และมีกำไรสุทธิ 35 ล้านบาท หรือคิดเป็นอัตรากำไรสุทธิที่ 5.6% ซึ่งปัจจัยหลักมาจากการเติบโตของทุกหน่วยธุรกิจ รวมทั้งได้รับอานิสงส์จากสถานการณ์เศรษฐกิจที่เริ่มฟื้นตัวจากการแพร่ระบาดของโควิด-19 และเริ่มมีแนวโน้มกลับเข้าสู่ภาวะปกติ จึงส่งผลให้ธุรกิจสื่อโฆษณามีรายได้เพิ่มขึ้น 48.6% เมื่อเทียบจากปีก่อน หรือ 107 ล้านบาท และธุรกิจงานระบบครบวงจร (System Integration) มีรายได้เพิ่มขึ้น 36% เมื่อเทียบจากปีก่อน หรืออยู่ที่ 525 ล้านบาท
นางธมนวรรณ นรินทวานิช รักษาการประธานเจ้าหน้าที่บริหาร MACO เผยว่า ในช่วงครึ่งปีแรกของปี 65/66 นับเป็นช่วงที่บริษัทฯ ได้โชว์ให้เห็นถึงศักยภาพของการบริหารจัดการและการดำเนินงานภายหลังการปรับโครงสร้างในช่วง 2 ปีที่ผ่านมา ซึ่งปัจจุบันบริษัทฯ สามารถก้าวผ่านจุดต่ำสุดของการดำเนินงานได้อย่างเต็มตัว ตอกย้ำความสำเร็จด้วยผลประกอบการที่สามารถพลิกกลับมาบันทึกผลทำกำไรได้แข็งแกร่งอย่างต่อเนื่อง และยิ่งไปกว่านั้น MACO ยังประสบความสำเร็จในการจัดตั้งบริษัทร่วมทุนภายใต้ชื่อ บริษัท เอ็มวายจีจี จำกัด (MYGG) ร่วมกับบริษัท อิ๊ก ดราซิล กรุ๊ป จำกัด (มหาชน) หรือ YGG
โดย MYGG จะใช้ประโยชน์ความเชี่ยวชาญด้านดิจิทัลและเครือข่ายพันธมิตรที่ครอบคลุมของทั้งกลุ่มบริษัท MACO และ YGG  เพื่อพัฒนาคุณภาพในการให้บริการและโปรโมทเกมให้ดียิ่งขึ้น ซึ่งเชื่อว่าการร่วมมือในครั้งนี้จะทำให้ MYGG สามารถส่งมอบประสบการณ์ในการเล่นเกมให้กับผู้บริโภคในประเทศไทยและเอเชียตะวันออกเฉียงใต้ได้อย่างมีประสิทธิภาพ โดย MYGG คาดว่าจะสามารถเปิดตัวเกมใหม่ๆ ได้ภายในช่วงครึ่งแรกของปี 66
สำหรับทิศทางในการดำเนินธุรกิจในอนาคต MACO จะยังคงมุ่งมั่นในการเสริมสร้างความแข็งแกร่งให้กับธุรกิจสื่อโฆษณา  พร้อมทั้งมองหาโอกาสทางธุรกิจใหม่ๆ ที่มีศักยภาพร่วมกับพันธมิตรเชิงกลยุทธ์ เพื่อตอบรับและปรับตัวให้ทันตามเทรนด์ของโลกยุค Digital Transformation ที่เทคโนโลยีและนวัตกรรมต่างเข้ามามีบทบาทสำคัญต่อพฤติกรรมของผู้บริโภค รวมทั้งคำนึงถึงผลการดำเนินงานที่จะส่งมอบคุณค่าและประโยชน์ให้กับผู้มีส่วนได้เสียทุกภาคส่วนอย่างเต็มกำลังต่อไป